Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2020/C 347/14)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„BRABANTSE WAL ASPERGES“

EU št.: PDO-NL-01177-AM01 – 27. 1. 2020

ZOP (X) ZGO ( )

1. Ime

„Brabantse Wal asperges“

2. Država članica ali Tretja Država

Nizozemska

3. Opis kmetijskega proizvoda ali živila

3.1. Vrsta proizvoda

Razred 1.6: Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Splošno

Poimenovanje „Brabantse Wal asperges“ označuje užitne poganjke belušev, ki se gojijo na območju Brabantse Wal. Ime se nanaša izključno na sveže beluše razreda kakovosti 1.

„Brabantse Wal asperges“ so užitni poganjki belušev (Asparagus officinalis), ki se dajejo na trg olupljeni ali neolupljeni.

Beluši „Brabantse Wal asperges“ se dajejo na trg v razredu kakovosti 1, ki je sestavljen iz treh kategorij, in imajo naslednje značilnosti, kar zadeva debelino in barvo:

— A bel = premera 16–22 mm

— AA bel = premera 22–28 mm

— AAA bel = premera 28+ mm

Premer lahko odstopa največ 1 mm za 10 % teže šopa.

Dolžina belušev se giblje med 20 in 24 cm. Dolžina lahko odstopa največ 2 cm za prodano količino.

Beluš mora biti za izpolnitev zahtev za razred kakovosti 1 raven, pravilne zunanjosti in izrazito bele barve ter dolžine najmanj 20 centimetrov, pri čemer konica ne sme biti razbarvana ali odprta, ne sme imeti vdolbin, poškodb in sledi rje (rjavih madežev).

Organoleptične lastnosti

Značilni okus

Beluši „Brabantse Wal asperges“ se po okusu od drugih belušev razlikujejo po rahlo slanem in skoraj nikoli grenkem okusu.

Vizualne lastnosti

Beluši so po zunanjosti izrazito bele barve.

3.3. Krma (samo za proizvode živalskega izvora) in surovine (samo za predelane proizvode)

–

3.4. Posebne faze proizvodnje, ki jih je treba izvajati na opredeljenem geografskem območju

Pridelovanje in spravilo izvajajo izključno pridelovalci na geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Da se zagotovi kakovost, svežost in povezanost z geografskim območjem belušev, je treba beluše v štirih urah po spravilu ohladiti na največ 4 °C za najmanj 12 ur.

Razen lupljenja na željo kupca se beluši ne predelujejo ali konzervirajo.

Pridelovalec beluše zapakira, da se zavarujeta izvor in prepoznavnost ter ohrani kakovost. V 12 urah po spravilu se kakovost nepakiranih belušev poslabša, ker se izsušijo in spremenijo barvo.

Potrošnikom in gostinstvu so beluši na voljo v različnih embalažah glede na težo: neolupljeni v plastični vrečki ali olupljeni v zaprti zapečateni plastični posodi.

3.6. Posebna pravila za označevanje proizvoda, za katerega se uporablja registrirano ime

Embalaža belušev, imenovanih „Brabantse Wal asperges“, je označena z nalepko, na kateri sta logotip EU zaščitene označbe porekla (ZOP) in spodaj prikazani logotip.

4. Jedrnat opis razmejenega geografskega območja

Opredeljeno geografsko območje, kjer se pridelujejo beluši „Brabantse Wal asperges“, leži na jugozahodu province Severni Brabant v občinah Bergen op Zoom, Woensdrecht (t. i. plantaža „Wouwse plantage“, vključno z naravnim rezervatom Kalmthoutse Heide) in delom Steenbergna in Roosendaala. To geografsko območje se imenuje Brabantse Wal.

5. Povezava z geografskim območjem

Beluši „Brabantse Wal asperges“ imajo mehko in blago strukturo okusa z malo ali nič grenkobe. Začetni okus včasih od slanega preide v nekoliko sladkega. Pretanjena aroma brez prevladujočih vonjev omogoča številne načine priprave in v različnih kombinacijah jedi. Ravno po tem okusu se ti beluši razlikujejo od drugih.

Ime „Brabantse Wal asperges“ je že vrsto let neposredno povezano z geografskim območjem Brabantse Wal. Območje Brabantse Wal leži v jugozahodnem delu Brabanta in ima posebne kulturno-zgodovinske in geološke značilnosti. Od sosednjih pokrajin se to geografsko območje razlikuje po tem, da je na višje ležečem delu („de wal“ pomeni „nasip“). Nastalo je z nalaganjem plasti peska.

Mehka in dobro vodoprepustna peščena prst na območju Brabantse Wal zagotavlja ugodno strukturo tal za gojenje belušev „Brabantse Wal asperges“, saj lahko ti zaradi majhnega upora rahlih peščenih tal dobro rastejo.

Brabantse Wal je najstarejše območje pridelave na Nizozemskem in do vključno petdesetih let 20. stoletja je bila občina Bergen op Zoom največje območje pridelave belušev.

Območje pridelave pokriva cca. 50 ha.

Za geografsko območje je značilno blago morsko podnebje. Na to podnebje močno vpliva topli zalivski tok v bližnjem Atlantskem oceanu, ki segreva tudi Severno morje. Tako nastane prevladujoči zahodni do jugozahodni veter, ki prenaša razmeroma suh, slan morski zrak iz pokrajine Zeeland do območja Brabantse Wal. Ta veter tako rekoč „zadeva“ ob območje Brabantse Wal. Še vedno prisotna vlaga v slanem morskem zraku se posede na peščena tla območja Brabantse Wal in prispeva k slanemu okusu belušev „Brabantse Wal asperges“.

Voda je eden od dejavnikov, ki belušem dajejo okus. Slana podzemna voda z naravnim podzemnim tokom, ki se začne v naravnem rezervatu Kalmthoutse Heide in nadaljuje prek območja Brabantse Wal proti pokrajini Zeeland, je glavni vir hranilnih snovi za beluše, ki so v 95 % sestavljeni iz vode. Slani okus belušev okrepijo v vodi topni minerali, ki so naravno prisotni v peščenih tleh. Z dodatnim zalivanjem bi bila ta značilnost manj izrazita, zato se to skoraj nikoli ne izvaja. Tudi pri uporabi v jedeh belušev ni treba dodatno soliti.

Belušev „Brabantse Wal asperges“ ne odlikujejo posebne značilnosti le zaradi podnebja in tal na območju pridelave, ampak tudi dolga tradicija pridelave v pokrajini in strokovno znanje pridelovalcev, ki te beluše gojijo že več rodov.

Pridelovanje belušev „Brabantse Wal asperges“ ima na geografskem območju večdesetletno zgodovino.

V knjigovodstvu samostana Huijbergen je bil najden celo zapis o nakupu noža za beluše, ki sega v leto 1685.

Beluši „Brabantse Wal asperges“ se trajnostno gojijo izključno na prostem (in pobirajo od druge polovice aprila do konca junija).

Beluši rastejo pod zemljo v debelih nasipih prsti. Ker sončna svetloba ne prodre v podzemne nasipe prsti, se navzgor rastoči poganjki ne obarvajo zeleno, ampak ostanejo beli.

Listje zrelih belušev obleži na tleh do jeseni, kar belušem omogoča, da vsrkavajo lastne hranilne snovi.

V pozni jeseni se listje odstrani, spomladi pa se grede ponovno pripravijo za beluše.

Beluši „Brabantse Wal asperges“ se pobirajo ročno ali včasih z vozički za spravilo, ki s tal dvignejo in nato ponovno namestijo plastično folijo, ki pokriva beluše. Spravilo poteka od druge polovice aprila do konca junija.

Pridelava belušev „Brabantse Wal asperges“ od pridelovalcev zahteva poseben trud in znanje.

Razmeroma suh, slan morski zrak prispeva k značilnemu nizkemu pojavu bolezni belušev „Brabantse Wal asperges“, zaradi česar se uporablja manj fitofarmacevtskih sredstev, kot je to običajno pri drugih pridelkih belušev.

Nepotrebna uporaba fitofarmacevtskih sredstev se preprečuje tudi s pozornim spremljanjem pridelka. Ta fitofarmacevtska sredstva se uporabljajo le po potrebi in ne po določenem razporedu, kot je to običajno pri gojenju belušev.

Manjša uporaba fitofarmacevtskih sredstev, kot je običajna pri drugih pridelkih belušev delno prispeva k značilnemu okusu belušev „Brabantse Wal asperges“.

Pridelovalci z vzorčenjem tal tudi redno preverjajo njihovo mineralno ravnotežje. Zato se gnojenje izvaja le po potrebi.

Ker se belušem omogoča naravna rast brez nepotrebnega poseganja, je pridelek vzdržljiv in bolj odporen proti boleznim kot druge vrste belušev, poleg tega pa ohranja organoleptične značilnosti pridelka.

Sklic na objavo specifikacije

(drugi pododstavek člena 6(1) te uredbe)

https://www.rvo.nl/sites/default/files/Productdossier%20Brabantse%20Wal%20asperges.pdf

(1) UL L 179, 19.6.2014, str. 17.